  Туспуктэм: Наталия Сильвестрова Наталия Сильвестрова 6+ «Удмуртия» книгапоттонниын нылпиослы шаерамы пумиськись пӧйшуръёс, нымы-кибыос но будосъёс сярысь «Кукушкины слёзки» книга потӥз. Сое биологи тодосъя доктор, Удмуртилэн кун премиезлэн кык пол лауреатэз Николай Ильминских дасяз. Со сярысь ивортодэтъя «Удмуртия» агентстволэн корреспондентэзлы ужъюртлэн кивалтӥсез Юрий Кузнецов ивортӥз. Книга «Живая природа Удмуртии» серие пыре. Со пичи лыдӟисьёсты элькунысь инкуазен тодматэ, сое выльысен усьтэ, яратыны но гажаны дышетэ. Инкуазьын ваньмыз герӟаськемын, огезтэк мукетыз луыны уг быгаты. Ӵапак со инъет малпанэз Николай Ильминских адямиослы вуттыны тыршиз. Туж пичи пиналъёслы но валамон карон понна авторлэн мадёнэз чебер яркыт суредъёсын но туспуктэмъёсын юнматӥське. Книгалэн нимыз но туж тунсыко. «Тӥ малпаськоды, со кикы сярысь книга? Чик ӧвӧл. Вань будос, кудӥз ӵукна синкылиен бӧрдэ кадь. Со будослэн аспӧртэмлыкез ик поттэмын книга ниме » Юрий Кузнецов, «Удмуртия» книгапоттоннилэн кивалтӥсез Книга нылпиос понна поттэмын ке но, со бадӟымъёслы но тунсыко луоз, пусъе Юрий Кузнецов. Котькин асьлык мар ке выльзэ, тунсыкозэ но пайдаёзэ шедьтыны быгатоз. «Кыӵе асьмеос кыдёке тубемын космосэ, кыӵе асьмеос мур васькемын зарезь пыдэсы, нош асьмелэсь котыр инкуазьмы сярысь воксё вунэтэмын. Вунэтэмын эмъюмъёс но ми вӧзын ик будо шуыса, озьы ик вунэтэмын кыӵе нымы-кибыос вӧзамы ик уло но кызьы соосын валче тупаса улыны » Юрий Кузнецов, «Удмуртия» книгапоттоннилэн кивалтӥсез Книга ӟуч кылын 1 сюрс экземплярен потӥз. Сое книгапоттоннилэн лавкаысьтыз басьтыны луоз. Жаляса верано, ачиз Николай Ильминских та книгазэ адӟыса ӧз вутты. 8-тӥ гудырикошконэ биологи тодосъя доктор улонысь кошкиз. Но солэн ужъёсыз уло. 2022-тӥ арын авторлэн «Почтовый ящик медведя» (6+) книгаез лыдӟисьёс доры вуиз. Николай Ильминскихлэн трос гожъямъёсыз, люкам материалъёсыз кылӥзы, озьыен «Живая природа Удмуртии» сериын эшшо кык книга потоз на, вераз Юрий Кузнецов. Тегъёс: книгаос книгапоттонни инкуазь Ижкар Удмуртия  